
ΚΕΦΑΛΑΙΟ Α΄ 

ΔΗΜΟΤΙΚΗ ΑΠΟΚΕΝΤΡΩΣΗ

Άρθρο 1

Καθορισμός Τοπικών Διαμερισμάτων
Το Δημοτικό Συμβούλιο του Δήμου ………….. έχοντας υπόψη:
α)
Τις διατάξεις του άρθρου 2 παρ. 4 ν. 3463/2006 (Δ.Κ.Κ.), σύμφωνα με τις οποίες Τοπικά Διαμερίσματα αποτελούν:
1. Στους νέους Δήμους και στις Κοινότητες που συστάθηκαν με το άρθρο 1 του    ν. 2539/1997, η εδαφική περιφέρεια κάθε Ο.Τ.Α. που καταργήθηκε και κάθε οικισμού που προσαρτήθηκε και αποτελεί υποδιαίρεση της ενιαίας εδαφικής περιφέρειας του νέου Δήμου ή της Κοινότητας.

2. Οι Δήμοι και οι Κοινότητες που καταργήθηκαν κατόπιν συνένωσης, σύμφωνα με τις διατάξεις των νόμων 1416/1984 και 1622/1986 (εθελούσιες συνενώσεις) (βλ. Διοικητική Διαίρεση).

β)
Τις διατάξεις του άρθρου 1 του ν. 2539/1997, με τις οποίες συστάθηκε ο νέος Δήμος …………, αποτελούμενος από τον πρώην Δήμο …………… και τις πρώην Κοινότητες (ή οικισμούς) ………………………….. (ονομαστική αναφορά).

[ή αν πρόκειται για Δήμο που συστάθηκε κατόπιν συνένωσης (εθελούσιας): τις διατάξεις του ν. 1416/1984 (ή 1622/1986), σύμφωνα με τις οποίες συστάθηκε ο Δήμος ……………. (Φ.Ε.Κ. ………..) κατόπιν κατάργησης των πρώην Δήμων (ή Κοινοτήτων) ………………………. (ονομαστική αναφορά)].

γ)
Τις διατάξεις των άρθρων 22 και 128-133 ν. 3463/2006 (Δ.Κ.Κ.), που αφορούν τα Τοπικά Διαμερίσματα και τα όργανά τους,

προβαίνει στην ψήφιση του παρόντος Κανονισμού, για την προώθηση της δημοτικής αποκέντρωσης και συμμετοχής στις τοπικές υποθέσεις.

Τα τοπικά Διαμερίσματα του Δήμου ………………, στα οποία και αφορά ο παρών Κανονισμός, είναι:

	ΤΟΠΙΚΑ ΔΙΑΜΕΡΙΣΜΑΤΑ
	ΤΟΠΙΚΑ ΣΥΜΒΟΥΛΙΑ

(κατά τις διατάξεις άρθρου 22 Δ.Κ.Κ.)

	1. Τοπικό Διαμέρισμα ……….……….  Προσδιορίζεται από τον πρώην Δήμο (ή Κοινότητα ή Οικισμό) ……………… και εκτείνεται στη διοικητική του (της) περιφέρεια.
	Δεν συνιστάται Τοπικό Συμβούλιο (έδρα του Δήμου, άνω των 1.000 κατοίκων).

	2. Τοπικό Διαμέρισμα ….…………….  Προσδιορίζεται από τον πρώην Δήμο (ή Κοινότητα ή Οικισμό) ……………… και εκτείνεται στη διοικητική του (της) περιφέρεια.
	7μελές Τοπικό Συμβούλιο.

(Τοπικό Διαμέρισμα άνω των 2.001 κατοίκων).

	3. Τοπικό Διαμέρισμα ….…………….  Προσδιορίζεται από τον πρώην Δήμο (ή Κοινότητα ή Οικισμό) ……………… και εκτείνεται στη διοικητική του (της) περιφέρεια.
	5μελές Τοπικό Συμβούλιο.

(Τοπικό Διαμέρισμα με πληθυσμό 501 – 2.000 κατοίκων).

	4. Τοπικό Διαμέρισμα ….…………….  Προσδιορίζεται από τον πρώην Δήμο (ή Κοινότητα ή Οικισμό) ……………… και εκτείνεται στη διοικητική του (της) περιφέρεια.
	3μελές Τοπικό Συμβούλιο.

(Τοπικό Διαμέρισμα με πληθυσμό μέχρι 500 κατοίκους).

	5. ………………………………
	…………………………

	6. ………………………………..
	…………………………


ΚΕΦΑΛΑΙΟ Β΄ 

ΟΡΓΑΝΑ ΤΗΣ ΔΗΜΟΤΙΚΗΣ ΑΠΟΚΕΝΤΡΩΣΗΣ
Άρθρο 2

Όργανα του Τοπικού Διαμερίσματος
Όργανα του Τοπικού Διαμερίσματος του Δήμου ………………., κατά το άρθρο 22 του ν. 3463/2006 (Δ.Κ.Κ.), είναι:

1. Το Τοπικό Συμβούλιο, τα μέλη του οποίου εκλέγονται με άμεση καθολική και μυστική ψηφοφορία και
2. Ο Πρόεδρος του Τοπικού Συμβουλίου. Επίσης, όργανο κάθε Τοπικού Διαμερίσματος Κοινότητας, που έχει συσταθεί με το ν. 2539/1997, είναι ο Πάρεδρος.

ΚΕΦΑΛΑΙΟ Γ΄ 

ΤΟΠΙΚΑ ΣΥΜΒΟΥΛΙΑ

ΣΥΣΤΑΣΗ – ΑΡΜΟΔΙΟΤΗΤΕΣ – ΣΥΓΚΛΗΣΗ – ΛΕΙΤΟΥΡΓΙΑ – ΕΚΛΟΓΗ
Άρθρο 3

Σύσταση Τοπικών Συμβουλίων
Σε κάθε Τοπικό Διαμέρισμα έχει συσταθεί Τοπικό Συμβούλιο και σύμφωνα με τις διατάξεις του άρθρου 22 παρ. 2 του Δ.Κ.Κ. φέρει την ονομασία «Τοπικό Συμβούλιο …………………» και στη συνέχεια το όνομα του Δήμου ή της Κοινότητας που καταργήθηκε με τη συνένωση ή του οικισμού που προσαρτήθηκε.
Στο Τοπικό Διαμέρισμα της έδρας του Δήμου δεν συστάθηκε Τοπικό Συμβούλιο, όπως αναφέρεται στο άρθρο 1 του παρόντος.

Άρθρο 4

Αρμοδιότητες των Τοπικών Συμβουλίων
1. Το Τοπικό Συμβούλιο έχει τις ακόλουθες αρμοδιότητες, τις οποίες ασκεί στα όρια του Τοπικού Διαμερίσματος, με βάση το άρθρο 129 παρ. 1 του Δ.Κ.Κ., στα πλαίσια λειτουργίας του Δήμου και των Δημοτικών Υπηρεσιών:
α)
Την αποκατάσταση επείγοντος χαρακτήρα βλαβών των εσωτερικών δικτύων ύδρευσης, των αντλιοστασίων, των υδρομαστεύσεων και του συστήματος αποχέτευσης.

β)
Τη συντήρηση και λειτουργία παιδικών χαρών.

γ)
Τη συντήρηση και λειτουργία των κοιμητηρίων και των κέντρων αποτέφρωσης νεκρών.

δ)
Την αποκατάσταση επείγοντος χαρακτήρα ζημιών στις δημοτικές οδούς, γέφυρες, πλατείες, κοινόχρηστους χώρους, καθώς και στις αγροτικές οδούς.

ε)
Τη συντήρηση του δικτύου ηλεκτροφωτισμού των κοινόχρηστων χώρων.

στ)
Την εφαρμογή πολιτιστικών, ψυχαγωγικών και αθλητικών προγραμμάτων και τη συντήρηση και λειτουργία των αντιστοίχων εγκαταστάσεων.

2. Το Τοπικό Συμβούλιο εκφέρει γνώμη για τα ακόλουθα θέματα, στα όρια της χωρικής του περιφέρειας, με βάση το άρθρο 129 παρ. 1β, 1γ του Δ.Κ.Κ.:

α)
Το ορισμό των υπηρεσιακών μονάδων του Δήμου που υπάρχει η δυνατότητα να λειτουργήσει στο Διαμέρισμα.

β)
Την αξιοποίηση των ακινήτων του Δήμου που βρίσκονται στο Διαμέρισμα.

γ)
Την πολεοδομική ανάπτυξη και ανάπλαση της περιοχής.

δ)
Διατυπώνει αιτιολογημένη γνώμη στο Δημοτικό Συμβούλιο, για τον τρόπο διάθεσης των βοσκήσιμων εκτάσεων που βρίσκονται στην περιφέρεια του Τοπικού Διαμερίσματος.
ε)
Διατυπώνει γνώμη για την εκμίσθωση χωρίς δημοπρασία δασικών εκτάσεων, που βρίσκονται στην περιφέρεια του Τοπικού Διαμερίσματος.

στ)
Εκφέρει γνώμη για την εκποίηση, εκμίσθωση, δωρεάν παραχώρηση χρήσης, ανταλλαγής και δωρεά περιουσιακών στοιχείων του Δήμου, που βρίσκονται στα όρια του Τοπικού Διαμερίσματος.

ζ)
Εκφράζει τη σύμφωνη γνώμη του για την αποδοχή κληροδοτήματος κληρονομιάς ή δωρεάς, η οποία διατίθεται ρητά και αποκλειστικά για το τοπικό διαμέρισμα. Η εν λόγω αποδοχή γίνεται σύμφωνα με το Δ.Κ.Κ., (άρθρο 129 παρ. 1γ) από τη Δημαρχιακή Επιτροπή, καθότι αφορά στοιχεία του Δήμου που βρίσκονται στα όρια του Τοπικού Διαμερίσματος.

3. Το Τοπικό Συμβούλιο, σύμφωνα με τις κατά περίπτωση διατάξεις του Δ.Κ.Κ., έχει επίσης τις εξής αρμοδιότητες:
α)
Εισηγείται στο Δημοτικό Συμβούλιο την ονομασία και μετονομασία συνοικιών, οδών και πλατειών στα όρια του τοπικού διαμερίσματος, κατά το άρθρο 8 του Δ.Κ.Κ..

β)
Συζητά υποχρεωτικά και αποφασίζει, επί προτάσεων, για την επίλυση διαφόρων ζητημάτων αρμοδιότητας του Τοπικού Συμβουλίου, που κατατίθενται από τουλάχιστον είκοσι πέντε (25) άτομα και ενημερώνουν τους ενδιαφερόμενους για τη σχετική απόφαση, όπως προβλέπουν οι διατάξεις του άρθρου 215 παρ. 3 του Δ.Κ.Κ.

γ)
Μπορεί με απόφασή του να καθορίζει τον τρόπο και τις διαδικασίες, με τις οποίες θα εξασφαλίζεται στους δημότες – κατοίκους πλήρης πληροφόρηση για τα κάθε είδους προβλήματα της περιφέρειάς τους, καθώς και για τη δραστηριότητα του Τοπικού Συμβουλίου για την αντιμετώπιση και λύση των προβλημάτων του Τοπικού Διαμερίσματος, όπως προβλέπουν οι διατάξεις του άρθρου 215 παρ. 4 του Δ.Κ.Κ.

δ)
Προτείνει στο Δημοτικό Συμβούλιο ένα (1) μέλος με τον αναπληρωτή του, προκειμένου να οριστεί στο Διοικητικό Συμβούλιο Νομικού Προσώπου του Δήμου, αν το Ν.Π. λειτουργεί στην περιφέρεια του Τοπικού Διαμερίσματος, κατά το άρθρο 240 του Δ.Κ.Κ.

ε)
Ασκεί όσες άλλες αρμοδιότητες προβλέπει κάθε φορά ο Δ.Κ.Κ. και άλλες διατάξεις νόμων.

4. Το Τοπικό Συμβούλιο έχει επίσης τις παρακάτω αρμοδιότητες στα όρια της χωρικής του περιφέρειας, οι οποίες (Σημ.: ενδεικτικά) του ανατέθηκαν, σύμφωνα με το άρθρο 129 παρ. 2 του Δ.Κ.Κ., με την αρ. ……………../…….2007 απόφαση του Δημοτικού Συμβουλίου:
α)
Την σύνταξη του κανονισμού εργασιών του.

β)
Την αποδοχή παραχώρησης σε κοινή χρήση ιδιοκτησιών της περιοχής από ιδιώτες με συμβολαιογραφική πράξη.

γ)
Την εισήγηση – πρόταση προς τη Δημαρχιακή Επιτροπή, κατά τη διαδικασία προέγκρισης ίδρυσης καταστήματος υγειονομικού ενδιαφέροντος στο Τοπικό Διαμέρισμα, κατά το άρθρο 80 του Δ.Κ.Κ.

δ)
Την έγκριση χορήγησης και ανάκλησης αδειών διενέργειας ψυχαγωγικών παιγνίων για τα εντός των ορίων του τοπικού διαμερίσματος καταστήματα υγειονομικού ενδιαφέροντος, όπως ορίζουν οι εκάστοτε ισχύουσες διατάξεις και σύμφωνα με τα πλαίσια που καθορίζονται από το Δημοτικό Συμβούλιο κατά το άρθρο 79 παρ. 1 εδαφ. στ΄ του Δ.Κ.Κ.
ε)
Τη γνωμοδότηση για τοποθέτηση περιπτέρων εντός των ορίων της εδαφικής περιφέρειας του Τοπικού Διαμερίσματος, κατά το άρθρο 10 του ν. 1416/1984.

στ)
Την υποβολή πρότασης προς το Δημοτικό Συμβούλιο τον μήνα Ιανουάριο κάθε έτους, σχετικής με τους κοινόχρηστους χώρους (πεζοδρόμια, πλατείες), όπου ενδείκνυνται να εγκριθεί η χορήγηση αδειών χρήσης τους από τους καταστηματάρχες του Τοπικού Διαμερίσματος, για τοποθέτηση τραπεζοκαθισμάτων κλπ., όπως και για το ετήσιο τέλος ανά τ.μ. που θα πρέπει να καταβάλουν.
ζ)
Την έγκριση χορήγησης, όπως και την ανάκληση αδειών υπαίθριας εμπορικής δραστηριότητας στο Τοπικό Διαμέρισμα, σύμφωνα με τις ισχύουσες διατάξεις, στα πλαίσια της σχετικής κανονιστικής απόφασης του Δημοτικού Συμβουλίου (άρθρου 79 του Δ.Κ.Κ.), περί καθορισμού των όρων, προϋποθέσεων και χώρων για τη χορήγηση και σε συνεργασία με την αρμόδια υπηρεσία του Δήμου.

η)
Την έγκριση χορήγησης, όπως και την ανάκληση αδειών διαφήμισης στα όρια του Διαμερίσματος σε συνεργασία με την αρμόδια υπηρεσία του Δήμου και σύμφωνα με την ισχύουσα νομοθεσία και τις προδιαγραφές – προϋποθέσεις που καθορίζονται κάθε φορά από το Δημοτικό Συμβούλιο, ανάλογα με τις τοπικές ιδιαιτερότητες και την φυσιογνωμία του χώρου, κατά το άρθρο 79 παρ. 1 εδαφ. ε΄ του Δ.Κ.Κ.

θ)
Τη μέριμνα για την παροχή υπηρεσιών και προστασία στους ηλικιωμένους και λοιπούς κατοίκους του Τοπικού Διαμερίσματος που έχουν ανάγκη, στα πλαίσια της κοινωνικής πολιτικής του Δήμου και των εφαρμοζομένων κάθε φορά προγραμμάτων.

ι)
Την πρόταση προς το Δημοτικό Συμβούλιο για επιχορηγήσεις και βοηθήματα του άρθρου 202 του Δ.Κ.Κ., όσον αφορά το Τοπικό Διαμέρισμα.

ια)
Την πρόταση προς τη Δημαρχιακή Επιτροπή, για τις τοπικές κανονιστικές αποφάσεις του άρθρου 79 του Δ.Κ.Κ., που σύμφωνα με την παρ. 2 του  άρθρου αυτού εισηγείται προς το Δημοτικό Συμβούλιο, κατά το μέρος που αφορούν το Τοπικό Διαμέρισμα.

ιβ)
Την απόφαση για τη συμμετοχή εκπροσώπου στη Διοίκηση του Ν.Π. Σχολικής Επιτροπής και τη συγκρότηση της Σχολής Επιτροπής δημόσιου σχολείου που λειτουργεί στο Τοπικό Διαμέρισμα και διέπεται από τις διατάξεις του Δ.Κ.Κ. και του άρθρου 5 του ν. 1894/1990, σε συνεργασία με την αρμόδια υπηρεσία του Δήμου.

ιγ)
Την απόφαση για την συμμετοχή του Προέδρου του Τοπικού Συμβουλίου ως Προέδρου στην Επιτροπή Εξακρίβωσης περιουσιακών στοιχείων εξισωτικής αποζημίωσης που συγκροτείται από τη Νομαρχιακή Αυτοδιοίκηση και τον ορισμό τοπικού συμβούλου ή συμβούλων στην αναφερόμενη Επιτροπή ως μέλος (-η), κατά τις εκάστοτε υποδείξεις της αρμόδιας υπηρεσίας της Ν.Α., όπως και σε κάθε άλλη σχετικού περιεχομένου επιτροπή, που συγκροτείται από τον ανωτέρω φορέα.

ιδ)
Την υποβολή προς το Δημοτικό Συμβούλιο, τρεις (3) τουλάχιστον μήνες πριν την έναρξη του οικονομικού έτους, πρότασης σχετικής με τα έργα που είναι αναγκαία να εκτελεσθούν στο Τοπικό Διαμέρισμα με σειρά προτεραιότητας, προκειμένου το Δημοτικό Συμβούλιο να λάβει υπόψη στη σχετική με τη σύνταξη του ετήσιου τεχνικού προγράμματος του Δήμου απόφασή του, που προβλέπει το άρθρο 208 του Δ.Κ.Κ.

ιε)
Την υποβολή προς το Δημοτικό Συμβούλιο σχετικής με την εκπόνηση Επιχειρησιακών Προγραμμάτων άρθρων 203-207 του Δ.Κ.Κ., πρότασης, όποτε τούτο ζητηθεί από το Δήμο, κατά το μέρος που αφορά το Τοπικό Διαμέρισμα.

Σημείωση:
Οι ανωτέρω αρμοδιότητες της παρ. 4, υποδεικνύονται ενδεικτικά. Ο Δήμος μπορεί να αφαιρέσει ή να προσθέσει αρμοδιότητες, σύμφωνα με το άρθρο 129 παρ. 2 του Δ.Κ.Κ.
5. Αν για οποιοδήποτε λόγο το Τοπικό Συμβούλιο δεν ασκεί τις παραπάνω αρμοδιότητες, τότε τις ασκεί ο Δήμος με τα αρμόδια όργανά του.
Άρθρο 5

Σύγκληση του Τοπικού Συμβουλίου
α)
Το Τοπικό Συμβούλιο συνεδριάζει ύστερα από πρόσκληση του Προέδρου του, τουλάχιστον μία (1) φορά το μήνα, καθώς και όταν το απαιτούν οι υποθέσεις του Τοπικού Διαμερίσματος.

β)
Ο Πρόεδρος καλεί το Τοπικό Συμβούλιο σε συνεδρίαση με γραπτή πρόσκληση, στην οποία αναφέρονται τα θέματα της ημερήσιας διάταξης. Η πρόσκληση δημοσιεύεται στο γραφείο του Τοπικού Συμβουλίου και επιδίδεται στο Δήμαρχο και στους τοπικούς συμβούλους τρεις (3) τουλάχιστον ολόκληρες ημέρες πριν από την ημέρα που ορίζεται για τη συνεδρίαση.

Τοπικός Σύμβουλος που δεν κατοικεί στη διοικητική περιφέρεια του Δήμου, οφείλει αμέσως μετά την εγκατάσταση των δημοτικών αρχών να δηλώσει στον Πρόεδρο του Τοπικού Συμβουλίου, τη διεύθυνση κατοικίας του και να ορίσει με την ίδια δήλωση στην έδρα του Δήμου αντίκλητο, στον οποίο θα επιδίδονται οι προσκλήσεις για τις συνεδριάσεις του Τοπικού Συμβουλίου. Αν δεν ορίζεται αντίκλητος, αρκεί η δημοσίευση της πρόσκλησης στο γραφείο του Τοπικού Συμβουλίου.

γ)
Σε κατεπείγουσες περιπτώσεις, η πρόσκληση αυτή μπορεί να επιδοθεί την ημέρα της συνεδρίασης και πρέπει να αναφέρεται σ’ αυτήν για ποιο λόγο η συνεδρίαση είναι κατεπείγουσα. Πριν από τη συζήτηση το Τοπικό Συμβούλιο αποφαίνεται για το κατεπείγον των θεμάτων.

δ)
Ο Πρόεδρος καλεί υποχρεωτικά το Συμβούλιο, οπότε το ζητήσει με γραπτή αίτηση, το ένα τρίτο (1/3) τουλάχιστον των κατοίκων του Τοπικού Διαμερίσματος, όπως ο πληθυσμός αυτού προκύπτει από την τελευταία απογραφή. Στην αίτηση αναφέρονται τα θέματα που θα συζητηθούν.

Εάν ο Πρόεδρος δεν συγκαλέσει το Τοπικό Συμβούλιο το αργότερο μέσα σε δέκα (10) ημέρες από την παραλαβή της αίτησης, το Συμβούλιο συνέρχεται με πρόσκληση του αμέσως επόμενου πλειοψηφήσαντος Τοπικού Συμβούλου.

ε)
Αν ο Πρόεδρος του Τοπικού Συμβουλίου παραλείπει αδικαιολόγητα επί δύο (2) συνεχείς φορές να συγκαλέσει το Τοπικό Συμβούλιο, μπορεί να τεθεί σε αργία και σε περίπτωση υποτροπής να τιμωρηθεί με την ποινή της έκπτωσης από το αξίωμα.

Άρθρο 6

Λειτουργία του Τοπικού Συμβουλίου

Τόπος συνεδρίασης – Απαρτία – Λήψη Αποφάσεων – Πρακτικά Συνεδρίασης
α)
Οι συνεδριάσεις του Τοπικού Συμβουλίου είναι δημόσιες και γίνονται στο γραφείο του Τοπικού Διαμερίσματος με την προεδρία του Προέδρου του Τοπικού Συμβουλίου.
β)
Το Τοπικό Συμβούλιο έχει απαρτία, όταν είναι παρόντα τα ημίσεα πλέον του ενός των μελών του.

γ)
Το Τοπικό Συμβούλιο παίρνει τις αποφάσεις του με την απόλυτη πλειοψηφία των παρόντων (50% συν ένας (1)), αν δεν υπάρχει άλλη διάταξη που ορίζει διαφορετικά.

δ)
Αν κάποιο μέλος του Τοπικού Συμβουλίου αρνηθεί την ψήφο ή δώσει λευκή ψήφο, λογίζεται ως παρόν κατά τη συνεδρίαση και η ψήφος του λογίζεται ως αρνητική.
ε)
Τα μέλη του Συμβουλίου που ήταν παρόντα στην έναρξη της συνεδρίασης και συντέλεσαν με την παρουσία τους στη συγκρότηση απαρτίας, λογίζονται, και αν ακόμα αποχωρήσουν, ως παρόντα, μέχρι το τέλος της συνεδρίασης.

Ο κανόνας αυτός, εφαρμόζεται όχι μόνο για τη συζήτηση κάθε συγκεκριμένου θέματος, αλλά και για ολόκληρη τη συνεδρίαση. Στην περίπτωση αυτή, για τη λήψη απόφασης επί κάθε συγκεκριμένου θέματος, η απαιτούμενη πλειοψηφία δεν υπολογίζεται επί των πραγματικά παρόντων μελών κατά τη ψηφοφορία, αλλά με βάση τον αριθμό των μελών που απαιτούνται για την απαρτία.

στ)
Τοπικός Σύμβουλος δεν μπορεί να μετάσχει στη συζήτηση ενός θέματος ή στη κατάρτιση αποφάσεως του Τοπικού Συμβουλίου ή να συμμετέχει σε γνωμοδοτικά συλλογικά όργανα που γνωμοδοτούν για θέμα που θα εισαχθεί στο Τοπικό Συμβούλιο, εφόσον ο ίδιος ή συγγενής του μέχρι το δεύτερο βαθμό εξ αίματος ή εξ αγχιστείας έχει υλικό ή ηθικό συμφέρον.

Απόφαση που έχει ληφθεί κατά παράβαση της διάταξης αυτής είναι άκυρη. Ο Τοπικός Σύμβουλος που έλαβε μέρος στη συνεδρίαση διαπράττει σοβαρή παράβαση καθήκοντος και τιμωρείται με την ποινή της αργίας κατά τα άρθρα 142 και 143 του Δ.Κ.Κ.

Πρακτικά Συνεδρίασης
ζ)
Στη συνεδρίαση του Τοπικού Συμβουλίου τηρούνται πρακτικά με ευθύνη του υπαλλήλου του Δήμου που ορίζεται από το Δήμαρχο. Τα πρακτικά γράφονται σε ειδικό βιβλίο αριθμημένο και μονογραφημένο από δημόσιο υπάλληλο που ορίζει ο Γενικός Γραμματέας της Περιφέρειας.
Ο υπάλληλος αυτός κρατεί παράλληλα και πρόχειρα συνοπτικά πρακτικά, που μονογράφονται από όσους συμμετέχουν στη συνεδρίαση.

Στα πρακτικά καταχωρίζονται οι αποφάσεις του Τοπικού Συμβουλίου και η γνώμη της μειοψηφίας. Υπογράφονται από όλα τα μέλη που μετέχουν στη συνεδρίαση. Εάν κάποιος Τοπικός Σύμβουλος αρνείται να υπογράψει, η άρνηση και η αιτία της αναφέρονται στα πρακτικά.

Τα πρακτικά κάθε συνεδρίασης παίρνουν ιδιαίτερο αύξοντα αριθμό. Κάθε χρόνο αρχίζει νέα αρίθμηση. Πρακτικό συντάσσεται και όταν η συνεδρίαση ματαιώνεται για οποιοδήποτε λόγο. Κάθε απόφαση του Τοπικού Συμβουλίου παίρνει ιδιαίτερο αριθμό και στην αρχή κάθε χρόνου γίνεται νέα αρίθμηση και των αποφάσεων αυτών.

Οποιοσδήποτε Δημοτικός ή Τοπικός Σύμβουλος ζητήσει, μπορεί να λάβει αντίγραφα των πρακτικών ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

η)
Τρεις (3) ημέρες μετά τη συνεδρίαση του Τοπικού Συμβουλίου και με ευθύνη του ορισθέντα από το Δήμαρχο στο Τοπικό Διαμέρισμα υπαλλήλου, δημοσιεύεται πίνακας στον οποίο σημειώνονται τα θέματα που συζητήθηκαν, ο αριθμός των αποφάσεων και περίληψη του περιεχομένου τους. Ο πίνακας αυτός αναρτάται στο γραφείο του Τοπικού Διαμερίσματος και στο Δημοτικό Κατάστημα. Για τις δημοσιεύσεις αυτές συντάσσεται αποδεικτικό από τον υπάλληλο του Δήμου.
Όποιος έχει έννομο συμφέρον, μπορεί να ζητήσει κυρωμένα αντίγραφα συγκεκριμένων πρακτικών και αποφάσεων ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

Ο Πρόεδρος του Τοπικού Διαμερίσματος, με ευθύνη του αρμόδιου υπαλλήλου, διαβιβάζει μέσα σε δέκα (10) ημέρες από τη συνεδρίαση στο Δήμαρχο, απόσπασμα των πρακτικών του συμβουλίου, το οποίο περιλαμβάνει κάθε απόφαση του συμβουλίου χωριστά, μαζί με αντίγραφο του αποδεικτικού δημοσίευσης.

Άρθρο 7

Εκλογή μελών Τοπικού Συμβουλίου
Η εκλογή, ο αριθμός των μελών των Τοπικών Συμβουλίων, η θητεία, η εγκατάσταση, τα κωλύματα και τα ασυμβίβαστα των Τοπικών Συμβούλων και η λειτουργία των Τοπικών Συμβουλίων ρυθμίζονται, όπως κάθε φορά ο νόμος ορίζει.
ΚΕΦΑΛΑΙΟ Δ΄ 

ΠΡΟΕΔΡΟΣ ΤΟΥ ΤΟΠΙΚΟΥ ΣΥΜΒΟΥΛΙΟΥ

ΕΚΛΟΓΗ – ΑΡΜΟΔΙΟΤΗΤΕΣ – ΛΕΙΤΟΥΡΓΙΑ
Άρθρο 8

Εκλογή Προέδρου – Αναπλήρωση
Πρόεδρος του Τοπικού Συμβουλίου του Τοπικού Διαμερίσματος, είναι ο υποψήφιος σύμβουλος του πλειοψηφήσαντος στο Τοπικό Διαμέρισμα συνδυασμού, που έχει λάβει τις περισσότερες ψήφους προτίμησης και σε περίπτωση ισοψηφίας, αυτός που είναι πρώτος στην απόφαση της ανακήρυξης.
Τον Πρόεδρο του Τοπικού Συμβουλίου αναπληρώνει ο επόμενος σε σταυρούς προτίμησης υποψήφιος του ιδίου συνδυασμού στο Τοπικό Διαμέρισμα.
Ο Πρόεδρος του Τοπικού Συμβουλίου εκλέγεται κάθε φορά όπως ο νόμος ορίζει.

Ο Πρόεδρος του Τοπικού Συμβουλίου μετέχει στις συνεδριάσεις του Δημοτικού Συμβουλίου, όταν στην ημερήσια διάταξη συνεδρίασης του Δημοτικού Συμβουλίου, περιλαμβάνονται θέματα που αφορούν το αντίστοιχο Τοπικό Διαμέρισμα.

Ο Πρόεδρος του Τοπικού Συμβουλίου μετέχει στις συνεδριάσεις του Δημοτικού Συμβουλίου με δικαίωμα ψήφου.

Σε περίπτωση μη πρόσκλησης, η σχετική απόφαση του Δημοτικού Συμβουλίου είναι άκυρη.

Άρθρο 9

Αρμοδιότητες – Λειτουργία Προέδρου – Έξοδα κίνησης
1. Ο Πρόεδρος του Τοπικού Συμβουλίου:
α)
Συγκαλεί το Τοπικό Συμβούλιο κατά τις διατάξεις του άρθρου 130 του Δ.Κ.Κ.

β)
Προεδρεύει των συνεδριάσεων του Τοπικού Συμβουλίου κατά το άρθρο 131 του Δ.Κ.Κ., φροντίζει με κάθε κατάλληλο μέτρο για την τήρηση της τάξης στη διάρκεια των συνεδριάσεων.

γ)
Εκτελεί τις αποφάσεις του Τοπικού Συμβουλίου που λαμβάνονται σύμφωνα με τις διατάξεις του άρθρου 129 του Δ.Κ.Κ. και εκείνες που λαμβάνονται σύμφωνα με την προβλεπόμενη από την παρ. 2 του ιδίου άρθρου, απόφαση του Δημοτικού Συμβουλίου στην αρχή της δημοτικής περιόδου, σχετικά με την ανάθεση και άλλων αρμοδιοτήτων στα Τοπικά Συμβούλια.

δ)
Μετέχει στις συνεδριάσεις του Δημοτικού Συμβουλίου κατόπιν πρόσκλησης, όταν στην ημερήσια διάταξη περιλαμβάνονται θέματα που αφορούν το Τοπικό Διαμέρισμα που προεδρεύει, με δικαίωμα ψήφου (άρθρο 95 παρ. 7 του Δ.Κ.Κ.).

ε)
Ενεργεί πληρωμές με την πάγια καταβολή που συνιστάται κατά την παρ. 4 του άρθρου 173 του Δ.Κ.Κ.

στ)
Διαβιβάζει, σε συνεργασία με τον αρμόδιο υπάλληλο, εντός δέκα (10) ημερών από τη συνεδρίαση του Τοπικού Συμβουλίου, στο Δήμαρχο, απόσπασμα των πρακτικών του συμβουλίου, που περιλαμβάνει κάθε απόφαση του Τοπικού Συμβουλίου χωριστά, μαζί με αντίγραφο του αποδεικτικού δημοσίευσης.
ζ)
Ενημερώνει το Δήμαρχο και τα άλλα αρμόδια όργανα του Δήμου, για τα προβλήματα του Τοπικού Διαμερίσματος και συνεργάζεται με αυτά και τις αρμόδιες υπηρεσίες για την επίλυσή τους.

η)
Ασκεί όσες άλλες αρμοδιότητες προβλέπονται από το Δ.Κ.Κ. και άλλους νόμους.

2. Ο Πρόεδρος του Τοπικού Συμβουλίου, σύμφωνα με την αρ. ……../…….. απόφαση Δημάρχου, έχει επίσης εξουσιοδότηση υπογραφής «με εντολή Δημάρχου» των παρακάτω εγγράφων, βεβαιώσεων και πιστοποιητικών, για την εξυπηρέτηση των κατοίκων του Τοπικού Διαμερίσματος που ζητούν να εξυπηρετηθούν από τις υπηρεσίες του Δήμου στο Τοπικό Διαμέρισμα, κατά τις διατάξεις του άρθρου 88 του Δ.Κ.Κ.

(Σημείωση: τα παρακάτω υποδεικνύονται ενδεικτικά. Ο Δήμαρχος στη σχετική απόφασή του μπορεί να αφαιρέσει ή να προσθέσει έγγραφα, στα πλαίσια του άρθρου 88 του Δ.Κ.Κ.)
α)
Πιστοποιητικό εγγραφής στους εκλογικούς καταλόγους.

β)
Πιστοποιητικό γεννήσεως για έκδοση δελτίου αστυνομικής ταυτότητας και για διάφορες άλλες χρήσεις (όπως σχολική κλπ.).

γ)
Πιστοποιητικό οικογενειακής κατάστασης για διάφορες χρήσεις.

δ)
Πιστοποιητικό πλησιέστερων συγγενών και βαθμού συγγένειας.

ε)
Πιστοποιητικό γνησιότητας τέκνου.

στ)
Πιστοποιητικό ταυτοπροσωπίας.

ζ)
Πιστοποιητικό εγγραφής στο Μητρώο Αρρένων.

η)
Πιστοποιητικό θανάτου.

θ)
Πιστοποιητικό ότι βρίσκονται στη ζωή, για συνταξιούχους από χώρες της Ε.Ε.

ι)
Θεωρήσεις του γνησίου της υπογραφής.

ια)
Βεβαίωση κατοχής αγροτικής περιουσίας και απασχόλησης, με βάση υπεύθυνη δήλωση Ν. 1599/1986, για υποβολή της στο στράτευμα για λήψη στρατιωτικής άδειας.

ιβ)
Βεβαίωση μόνιμης κατοικίας, με βάση τις διατάξεις του άρθρου 279 του Δ.Κ.Κ., ως προς τα απαιτούμενα δικαιολογητικά κλπ.
ιγ)
Άδεια ίδρυσης και λειτουργίας των καταστημάτων υγειονομικού ενδιαφέροντος στο Τοπικό Διαμέρισμα, η οποία θα εκδίδεται από την αρμόδια υπηρεσία του Δήμου κατά το άρθρο 80 του Δ.Κ.Κ., μετά την προσκόμιση από τους ενδιαφερόμενους, των απαραίτητων δικαιολογητικών και μετά την προέγκριση ίδρυσης από τη Δημαρχιακή Επιτροπή, που εκδίδεται κατόπιν και της σχετικής πρότασης του Τοπικού Συμβουλίου.

ιδ)
Ανάκληση ή οριστική αφαίρεση της άδειας ίδρυσης και λειτουργίας των καταστημάτων υγειονομικού ενδιαφέροντος στο Τοπικό Διαμέρισμα, κατά το άρθρο 80 παρ. 6 εδαφ. 1 του Δ.Κ.Κ., μετά την προβλεπόμενη σχετική απόφαση της Δημαρχιακής Επιτροπής, σε συνεργασία με την αρμόδια υπηρεσία του Δήμου.

ιε)
Άδεια λειτουργίας μουσικής στα καταστήματα υγειονομικού ενδιαφέροντος του Τοπικού Διαμερίσματος, κατά το άρθρο 80 παρ. 4 του Δ.Κ.Κ., σε συνεργασία με την αρμόδια υπηρεσία του Δήμου, μετά την υποβολή των προβλεπόμενων δικαιολογητικών και τη σχετική απόφαση χορήγησης από τη Δημαρχιακή Επιτροπή, κατά το άρθρο 80 παρ. 4 του Δ.Κ.Κ.

ιστ)
Άδεια χρήσης κοινοχρήστου χώρου από τους ενδιαφερόμενους στο Τοπικό Διαμέρισμα καταστηματάρχες, για τοποθέτηση τραπεζοκαθισμάτων, σε συνεργασία με την αρμόδια υπηρεσία του Δήμου, σύμφωνα με την ισχύουσα νομοθεσία και στα πλαίσια της σχετικής απόφασης του Δημοτικού Συμβουλίου.
ιζ)
Άδεια υπαίθριας εμπορικής δραστηριότητας στα όρια του Τοπικού Διαμερίσματος σε ενδιαφερόμενους, μετά την έκδοσή της από την αρμόδια υπηρεσία του Δήμου, σύμφωνα με τις ισχύουσες διατάξεις και μετά τη σχετική απόφαση του Τοπικού Συμβουλίου, όπως και την ανάκλησή της, δεδομένου ότι θα έχει ληφθεί η σχετική κανονιστική απόφαση του Δημοτικού Συμβουλίου κατά το άρθρο 79 του Δ.Κ.Κ., περί καθορισμού των όρων, προϋποθέσεων και των χώρων.

ιη)
Άδεια διενέργειας ψυχαγωγικών παιγνίων στο Τοπικό Διαμέρισμα, κατόπιν και της σχετικής απόφασης των αρμοδίων οργάνων και σε συνεργασία με την αρμόδια υπηρεσία του Δήμου, όπως και την ανάκλησή της.

ιθ)
Άδεια διαφήμισης στους ενδιαφερόμενους στα όρια του Τοπικού Διαμερίσματος, μετά την έκδοσή της από την αρμόδια υπηρεσία του Δήμου, σύμφωνα με την ισχύουσα νομοθεσία και μετά τη σχετική απόφαση του Τοπικού Συμβουλίου, όπως και την ανάκλησή της, λαμβάνοντας υπόψη και τη πιθανή – σχετική με τις προδιαγραφές και προϋποθέσεις κανονιστική απόφαση του Δημοτικού Συμβουλίου κατά το άρθρο 79 παρ. 1 εδαφ. ε του Δ.Κ.Κ.

ιι)
Την άδεια ταφής για τα Νεκροταφεία του Τοπικού Διαμερίσματος, σύμφωνα με την ισχύουσα νομοθεσία και τον ισχύοντα κάθε φορά Κανονισμό Νεκροταφείων για το Τοπικό Διαμέρισμα, σε συνεργασία με την αρμόδια υπηρεσία του Δήμου.

Στις περιπτώσεις απουσίας ή κωλύματος του Προέδρου του Τοπικού Συμβουλίου, τα έγγραφα με στοιχεία α-ιβ, εξουσιοδοτείται να υπογράφει ο μόνιμος υπάλληλος του Δήμου που εξυπηρετεί το Τοπικό Διαμέρισμα, σύμφωνα με τη σχετική απόφαση του Δημάρχου περί ανάθεσης καθηκόντων και τα έγγραφα με στοιχεία   ιγ-ιι υπογράφει ο Δήμαρχος.

3. Το αξίωμα του Προέδρου και των μελών του Τοπικού Συμβουλίου είναι τιμητικό και άμισθο.
Δύναται αυτοί να λαμβάνουν αποζημίωση για τη συμμετοχή τους σε συνεδριάσεις του Τοπικού Συμβουλίου κατά το άρθρο 133 του Δ.Κ.Κ. Το ύψος της αποζημίωσης αυτής, καθώς και η βάση υπολογισμού της μέχρι τρεις (3) συνεδριάσεις κατά μήνα, καθορίζονται με απόφαση των Υπουργών Εσωτερικών, Δημόσιας Διοίκησης και Αποκέντρωσης και Οικονομίας και Οικονομικών. Ο Πρόεδρος λαμβάνει επίσης και έξοδα κίνησης, τα οποία καθορίζονται με την ίδια απόφαση.

ΚΕΦΑΛΑΙΟ Ε΄ 

ΔΙΟΙΚΗΤΙΚΗ ΕΞΥΠΗΡΕΤΗΣΗ ΤΩΝ ΠΟΛΙΤΩΝ
Άρθρο 10

Καταστήματα Τοπικών Διαμερισμάτων – Εξυπηρέτηση πολίτη
1. Η διοικητική εξυπηρέτηση των κατοίκων κάθε Τοπικού Διαμερίσματος, γίνεται από το προσωπικό των αρμοδίων υπηρεσιών του Δήμου, είτε στην έδρα του Δήμου, είτε για τους κατοίκους των Διαμερισμάτων παράλληλα και στο κατά Τοπικό Διαμέρισμα, δημοτικό γραφείο, που λειτουργεί για την εξυπηρέτηση των κατοίκων αυτών.
2. Με απόφαση του Δημάρχου που λαμβάνεται στην αρχή της δημοτικής περιόδου και τροποποιείται όποτε κριθεί αναγκαίο, ορίζονται οι δημοτικοί υπάλληλοι που θα εξυπηρετούν τα Τοπικά Διαμερίσματα του Δήμου, όπως και το ωράριο εργασίας τους στα Τοπικά Διαμερίσματα, εντός του πλαισίου του ισχύοντος υποχρεωτικού εβδομαδιαίου ωραρίου εργασίας των υπαλλήλων, εφαρμοζομένων και των διατάξεων του άρθρου 36 ν. 3584/2007 (ΦΕΚ 143 Α΄), όπως ισχύουν κάθε φορά.
3. Από την έναρξη της δημοτικής περιόδου η διαδικασία χορήγησης των πιστοποιητικών, βεβαιώσεων και άλλων εγγράφων στους κατοίκους των Τοπικών Διαμερισμάτων, θα γίνεται στο γραφείο κάθε Τοπικού Διαμερίσματος, κατά τις ημέρες και ώρες που έχουν καθοριστεί με την απόφαση Δημάρχου και από τους υπαλλήλους που επίσης έχουν οριστεί από αυτόν.

Οι υπάλληλοι που θα εργάζονται στα Τοπικά Διαμερίσματα:

α)
Θα παραλαμβάνουν τα αιτήματα και θα βοηθούν, αν τούτο απαιτείται, τους κατοίκους στη σύνταξη των αιτήσεών τους προς τις υπηρεσίες του Δήμου. Οι αιτήσεις θα μεταφέρονται από τον υπάλληλο, προς άμεση διεκπεραίωση, στις αρμόδιες υπηρεσίες του Δήμου ή ανάλογα θα διαβιβάζονται για παροχή στοιχείων μέσω FAX και αφού υπογραφούν στη συνέχεια αρμοδίως τα σχετικά έγγραφα, πιστοποιητικά, βεβαιώσεις κλπ. που θα εκδίδονται κατά περίπτωση, θα επιδίδονται στους ενδιαφερόμενους κατοίκους στο γραφείο του Τοπικού Διαμερίσματος.
β)
Θα παραλαμβάνουν τις αναφορές και ερωτήσεις των κατοίκων και ενώσεων προσώπων που υποβάλλονται προς ενημέρωσή τους, επί αποφάσεων του Τοπικού Συμβουλίου κλπ. οργάνων του Δήμου και για ζητήματα γενικότερου τοπικού ενδιαφέροντος και θα τις προωθούν στα αρμόδια όργανα για απάντηση και ενημέρωση των ενδιαφερομένων, εντός προθεσμίας τριάντα (30) ημερών, κατά το άρθρο 215 παρ. 2 του Δ.Κ.Κ.

γ)
Θα παραλαμβάνουν τις προτάσεις των κατοίκων για την επίλυση ζητημάτων αρμοδιότητας του Τοπικού Συμβουλίου, οι οποίες και θα προωθούνται προς συζήτηση υποχρεωτικά στο οικείο συμβούλιο, εφόσον έχουν κατατεθεί τουλάχιστον από είκοσι πέντε (25) άτομα και θα ενημερώνουν τους ενδιαφερόμενους για τη σχετική απόφαση, κατά το άρθρο 215 παρ. 3 του Δ.Κ.Κ.
ΚΕΦΑΛΑΙΟ ΣΤ΄ 

ΤΕΛΙΚΕΣ ΔΙΑΤΑΞΕΙΣ
Άρθρο 11

Ψήφιση – Τροποποίηση Κανονισμού
1. Η ψήφιση του παρόντος Κανονισμού, θα γίνει από το Δημοτικό Συμβούλιο, αφού πρώτα τηρηθούν οι παρακάτω απαραίτητες προϋποθέσεις:
α)
Να έχει προηγηθεί η προβλεπόμενη από το άρθρο 129 παρ. 2 του Δ.Κ.Κ. απόφαση του Δημοτικού Συμβουλίου με την πλειοψηφία των τριών πέμπτων (3/5) του συνόλου των μελών του, με την οποία ανατίθενται στα Τοπικά Συμβούλια αρμοδιότητες, πέραν των προβλεπόμενων στο Δ.Κ.Κ. Ενδεικτικά, ορισμένες αρμοδιότητες έχουν συμπεριληφθεί στον παρόντα Κανονισμό και ειδικότερα στην παρ. 4 του άρθρου 4, Κεφαλαίου Γ΄ αυτού.

β)
Να έχει προηγηθεί η έκδοση της προβλεπόμενης στο άρθρο 88 του Δ.Κ.Κ. απόφασης του Δημάρχου περί εξουσιοδότησης υπογραφής διαφόρων εγγράφων, με εντολή του, στους Προέδρους των Τοπικών Συμβουλίων. Το κείμενο της απόφασης αυτής έχει συμπεριληφθεί στον παρόντα Κανονισμό και ειδικότερα στην παρ. 2 του άρθρου 9, Κεφαλαίου Δ΄, όπου ενδεικτικά καταγράφονται ορισμένα έγγραφα.

2. Το Δημοτικό Συμβούλιο με απόφασή του, μπορεί να τροποποιεί τον παρόντα Κανονισμό, τηρουμένων των διατάξεων του Δ.Κ.Κ. για κάθε περίπτωση, και εξαιρουμένης της παραγράφου που αναφέρεται στην εξουσιοδότηση υπογραφής από το Δήμαρχο στους Προέδρους των Τοπικών Διαμερισμάτων, η οποία αρμοδιότητα ανήκει στο Δήμαρχο.
Άρθρο 12

Ερμηνεία διατάξεων Κανονισμού
1. Για οποιοδήποτε θέμα δεν προβλέπεται από τον παρόντα Κανονισμό, εφαρμογή έχουν οι σχετικές διατάξεις του νόμου και οι γενικές αρχές, στις οποίες στηρίχθηκε η σύνταξή του.
2. Η ερμηνεία των διατάξεων του Κανονισμού γίνεται από το Δημοτικό Συμβούλιο.

Άρθρο 13

Έναρξη ισχύος
Ο παρών κανονισμός αρχίζει να ισχύει από την ημερομηνία ψήφισής του από το Δημοτικό Συμβούλιο.

